《答曾伯玉借长编二首 其一》
宋代·黄干

白露下百草，迅商薄脩林。幽人起长怀，感此节物深。

揽衣自徘徊，抚剑还悲吟。丈夫各有志，莫作儿曹心。

涉远当疾趋，畏景须就阴。愿言理轻车，去上南山岑。

作者简介：（1152—1221）宋福州闽县人，字直卿，号勉斋。黄瑀子。少从朱熹学，熹以女妻之。及熹病重，以所著书授干，托传其学。以荫补官，历知新淦县、汉阳军、安庆府等，多有惠政。曾讲学于白鹿洞书院。后召为大理丞，不拜，归里授徒讲学以终。卒谥文肃。有《勉斋集》。